เด็กยุค 90 ว่าไง? “NOKIA 3310” ฟื้นคืนชีพ
เด็กยุค 90's ว่าไง? "NOKIA 3310" ฟื้นคืนชีพ หวังทวงตำแหน่งมือถือสุดฮิต! เปิดตัวใหม่พร้อมคุณสมบัติสุดอึด แบตทน ราคาเปิดตัว 1,800 บาท
27 ก.พ. 2560

เด็กยุค 90’s ว่าไง? “NOKIA 3310” ฟื้นคืนชีพ หวังทวงตำแหน่งมือถือสุดฮิต! เปิดตัวใหม่พร้อมคุณสมบัติสุดอึด แบตทน ราคาเปิดตัว 1,800 บาท
ผู้สื่อข่าวรายงานว่า บริษัท HMD Global ที่ได้รับสิทธิ์แบรนด์โนเกีย มือถือสัญชาติฟินแลนด์ที่เคยโด่งดังในอดีต ได้เปิดตัวสมาร์ทโฟนระบบแอนดรอยด์ 3 รุ่น ในงานโมบายล์ เวิล์ด คองเกรส 2017 ที่เมืองบาร์เซโลนา ประเทศสเปน เมื่อวันที่ 26 ก.พ. ที่ผ่านมา ได้แก่ Nokia 6, Nokia 5, Nokia 3 และ Nokia 3310 สมาร์ทโฟนรุ่นฮิตที่เคยโด่งดังเมื่อ 17 ปีก่อน ในดีไซน์ใหม่ 
สำหรับคุณสมบัติของโนเกีย 3310 โฉมใหม่ ดีไซน์โค้งมน พร้อมหน้าจอขนาด 2.4 นิ้ว แบตเตอรี่สนทนาได้นานต่อเนื่องถึง 22 ชั่วโมง และรอรับสายได้นานถึง 1 เดือนเต็ม ชาร์จด้วยพอร์ต USB เช่นเดียวกับสมาร์ทโฟนแอนดรอยด์ทั่วไป มาพร้อมกับเกมงู บนหน้าจอแบบสี กล้องหลัง 2 ล้านพิคเซลพร้อม LED Flash ช่องเสียบหูฟัง วิทยุและเครื่องเล่น MP3 เชื่อมต่อผ่านระบบ 2.5G สำหรับการโทรและส่งข้อความ SMS หน่วยความจำ 16 MB รองรับ Micro SD Card สูงสุด 32 GB มีทั้งหมด 4 สี ได้แก่ สีแดง สีเหลือง สีน้ำเงินเข้ม และสีเทา เบื้องต้น ราคาเปิดตัวอยู่ที่ 49 ยูโร (ประมาณ 1,805 บาท) อนึ่ง NOKIA 3310 จอขาวดำ เคยขายได้มากถึง 126 ล้านเครื่องทั่วโลก    
      